section_heading: Životopis
paragraph_text: Za vrijeme studija, 1933. godine, pristupio je studentskom revolucionarnom pokretu. Godine 1935., zajedno s još deset drugova, bio je uhićen u Kostajnici. Zbog nedostatka dokaza, nije osuđen, ali je upućen na odsluženje vojnog roka u Trebinje. Poslije povratka iz vojske, nastavio je politički rad po banijskim selima. Posebno se angažirao u radu sa studentima. Godine 1939., je bio jedan od osnivača Akademskog kluba „Ante Radić“ u Sisku. Ovaj klub je bio vrlo aktivan među lijevo orijentiranom mladeži, a jedna od najzapaženijih aktivnosti članova kluba bila je prikupljanje i slanje pomoći jugoslavenskim španjolskim dobrovoljcima, koji su se poslije završetka Španjolskog građanskog rata nalazili u koncentracijskim logorima po Francuskoj. Za člana Komunističke partije Jugoslavije primljen je 1939. godine.